Document ID: /fineweb-2-swissfilter-quality_10-filterrobots/filtered/02823.jsonl.gz/56

SCHAFFHAUSEN – Proslavljeni hrvatski pijanist Ivo Pogorelić nastupio je 28. rujna 2010. u crkvi svetog Johanna u Schaffhausenu te mnogobrojnoj publici priuštio maestralno izvođenje glazbenih djela Ludwiga van Beethovena, Jeana Sibeliusa te Maurice Ravela. Pogorelićev jednoipolsatni koncert održan je u sklopu Schaffhauser Meisterkonzerte na kojima su već nastupili Giora Feidman, Vesselina Kasarova te Andras Schif. Nakon koncerta Pogorelića je pljesak publike tri puta vraćao na binu što je itekakav znak da je publika njegovom izvedbom bila oduševljena. Na koncert su došli i učenici Hrvatske nastave iz Schaffhausena koji su sa interesom saslušali Pogorelićeve izvedbe poznatih glazbenih majstora. Na kraju koncerta, poznati glazbenik je okupljenima podijelio autograme pa tako i učenicima Hrvatske dopunske škole, a njihovo kratkotrajno druženje zabilježeno je fotoaparatom.
Hrvatski proslavljeni pijanist klavir je počeo svirati već sa sedam godina, a glazbeno obrazovanje nastavio je u Moskvi. Otada njegova glazbena karijera ide samo uzlaznom putanjom te nastupa s vodećim svjetskim simfonijskim orkestrima, od Berlinske do Londonske filharmonije. Pogorelić uspješno nastupa diljem svijeta, no aktivan je i u osnivanju zaklada koje pomažu mladim pijanistima. Prvi je umjetnik kojeg je UNESCO proglasio amabasadorom dobre volje, a on je pod patronatom te organizacije utemeljio i Dobrotvornu zakladu Sarajevo 1994. godine. Pogorelić je primio mnoge strane, ali i hrvatske nagrade, od Orlanda na Dubrovačkim ljetnim igrama 1981. godine do Porina za poseban doprinos hrvatskoj glazbenoj kulturi.
Helena Hrman
Fotografije: Ivan Ivić
Pogorelićev nastup u drevnoj crkvi.
Cvijeće za našeg umjetnika.
Zadovoljna publika tri put je pljeskom pozivala maestra na binu.
Učenici hrvatske nastave sa svojom učiteljicom.
Maestro Pogorelić daje autograme vjernoj publici.
Dio hrvatske publike na koncertu; malo nas al’ nas ima.